Title: ระเบียบคณะกรรมการกองทุนหมู่บ้านและชุมชนเมืองแห่งชาติ ว่าด้วยแนวทางการดำเนินงานตามโครงการพัฒนาศักยภาพของหมู่บ้านและชุมชน (SML) พ.ศ. 2554

ระเบียบคณะกรรมการกองทุนหมู่บ้านและชุมชนเมืองแห่งชาติ

ระเบียบคณะกรรมการกองทุนหมู่บ้านและชุมชนเมืองแห่งชาติ
ว่าด้วยแนวทางการดำเนินงานตามโครงการพัฒนาศักยภาพของหมู่บ้านและชุมชน
(SML)
พ.ศ. ๒๕๕๔[๑]

ตามที่รัฐบาลได้กำหนดนโยบายการบริหารราชการแผ่นดินในการส่งเสริมให้ประชาชนเข้าถึงแหล่งเงินทุนสนับสนุนสินเชื่อรายย่อย
โดยเฉพาะสินเชื่อเพื่อประกอบอาชีพให้แก่ประชาชนผู้มีรายได้น้อย รวมถึงเพิ่มสวัสดิการของรัฐเพื่อดูแลสังคมในชุมชน
จัดหาแหล่งทุนให้แก่ผู้ประกอบการและประชาชน โดยการจัดสรรงบประมาณเข้ากองทุนพัฒนาศักยภาพของหมู่บ้านและชุมชน
(SML) ตามแนวปรัชญาเศรษฐกิจพอเพียง เพื่อให้หมู่บ้านบริหารจัดการกองทุนเพื่อการพัฒนาชุมชนด้วยตนเอง
โดยในการประชุมกำหนดนโยบาย ที่เกี่ยวกับกองทุนและค่าใช้จ่ายสำคัญตามนโยบายรัฐบาล
เมื่อวันที่ ๔ ตุลาคม ๒๕๕๔ โดยนายกรัฐมนตรีได้มีดำริให้สำนักงานกองทุนหมู่บ้านและชุมชนเมืองแห่งชาติ
(สทบ.) เป็นหน่วยงานรับผิดชอบการดำเนินงาน
ตามโครงการพัฒนาศักยภาพของหมู่บ้านและชุมชน (SML) นั้น

เพื่อให้การบริหารจัดการโครงการพัฒนาศักยภาพของหมู่บ้านและชุมชน (SML) ของคณะกรรมการกองทุนหมู่บ้านและชุมชนเมืองแห่งชาติ
เป็นพลังในการสร้างความเข้มแข็งของหมู่บ้านและชุมชนในการต่อสู้แก้ไขปัญหาความยากจน
พัฒนาเศรษฐกิจฐานรากเพิ่มศักยภาพการหารายได้
ลดรายจ่ายและสร้างโอกาสในอาชีพอย่างยั่งยืนแก่ประชาชน

อาศัยอำนาจตามความในมาตรา ๕ มาตรา ๑๑ มาตรา ๑๙ (๑) และมาตรา ๑๙ (๑๖) แห่งพระราชบัญญัติกองทุนหมู่บ้านและชุมชนเมืองแห่งชาติ
พ.ศ. ๒๕๔๗ คณะกรรมการกองทุนหมู่บ้านและชุมชนเมืองแห่งชาติ จึงออกระเบียบไว้ ดังต่อไปนี้

ข้อ ๑  ระเบียบนี้
เรียกว่า ระเบียบคณะกรรมการกองทุนหมู่บ้านและชุมชนเมืองแห่งชาติ
ว่าด้วยแนวทางการดำเนินงานตามโครงการพัฒนาศักยภาพของหมู่บ้านและชุมชน (SML) พ.ศ. ๒๕๕๔

ข้อ ๒  ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓  ในระเบียบนี้
หมู่บ้าน หมายความว่า
หมู่บ้านที่จัดตั้งขึ้นตามพระราชบัญญัติลักษณะปกครองท้องที่ พ.ศ. ๒๔๕๗ และที่แก้ไขเพิ่มเติม
ชุมชน หมายความว่า
ชุมชนในเขตกรุงเทพมหานคร เมืองพัทยา เทศบาลนคร เทศบาลเมือง และเทศบาลตำบล (เฉพาะเทศบาลตำบลที่รัฐมนตรีว่าการกระทรวงมหาดไทยได้ประกาศยกเลิกตำแหน่งกำนัน
ผู้ใหญ่บ้าน ตามมาตรา ๔ วรรคสอง แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยมาตรา ๓ แห่งพระราชบัญญัติเทศบาล (ฉบับที่ ๑๒) พ.ศ. ๒๕๔๖)
คณะกรรมการ หมายความว่า
คณะกรรมการกองทุนหมู่บ้านและชุมชนเมืองแห่งชาติ
คณะกรรมการกองทุนหมู่บ้าน หมายความว่า
คณะกรรมการกองทุนหมู่บ้านหรือชุมชนเมือง แล้วแต่กรณี
คณะกรรมการโครงการหมู่บ้านและชุมชน หมายความว่า
คณะกรรมการพัฒนาศักยภาพของหมู่บ้านและชุมชนซึ่งที่ประชุมประชาคมของหมู่บ้านหรือชุมชนได้มีฉันทามติให้คัดเลือกเป็นคณะกรรมการ
เพื่อบริหารกิจการ โดยนายอำเภอ
หรือผู้อำนวยการเขตหรือนายกเทศมนตรีรับรองตามฉันทามติที่ประชุมประชาคมของหมู่บ้านและชุมชน
คณะอนุกรรมการ หมายความว่า
คณะอนุกรรมการดำเนินงานโครงการพัฒนาศักยภาพของหมู่บ้านและชุมชน เรียกโดยย่อว่า อคบ.
โครงการ หมายความว่า
งานหรือกิจกรรมที่มีการกำหนดกรอบแผนงาน วัตถุประสงค์วงเงินงบประมาณ และอื่น ๆ
ตามที่ประชุมประชาคมของหมู่บ้านหรือชุมชนมีมติกำหนดขึ้น
ผู้อำนวยการ หมายความว่า
ผู้อำนวยการสำนักงานกองทุนหมู่บ้านและชุมชนเมืองแห่งชาติ
สำนักงาน หมายความว่า สำนักงานกองทุนหมู่บ้านและชุมชนเมืองแห่งชาติ
ธนาคาร หมายความว่า
ธนาคารออมสินหรือธนาคารเพื่อการเกษตรและสหกรณ์การเกษตรหรือธนาคารกรุงไทย
ซึ่งสำนักงานได้เปิดบัญชีเงินฝากธนาคารไว้เพื่อโอนเงินงบประมาณตามโครงการพัฒนาศักยภาพของหมู่บ้านและชุมชน
(SML) ให้กับหมู่บ้านหรือชุมชนที่ได้รับจัดสรรตามโครงการพัฒนาศักยภาพของหมู่บ้านและชุมชน
(SML)

ข้อ ๔  ให้ประธานกรรมการกองทุนหมู่บ้านและชุมชนเมืองแห่งชาติเป็นผู้รักษาการตามระเบียบนี้
และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

หมวด ๑
คณะอนุกรรมการดำเนินงานโครงการพัฒนาศักยภาพของหมู่บ้านและชุมชน

ข้อ ๕  ให้มีคณะอนุกรรมการคณะหนึ่ง
เรียกว่า คณะอนุกรรมการดำเนินงานโครงการพัฒนาศักยภาพของหมู่บ้านและชุมชน
หรือ อคบ. ประกอบด้วย
บุคคลซึ่งประธานกรรมการกองทุนหมู่บ้านและชุมชนเมืองแห่งชาติ แต่งตั้ง
โดยพิจารณาถึงความรู้ ความสามารถ
และประสบการณ์ที่เป็นประโยชน์ต่อการดำเนินงานโครงการพัฒนาศักยภาพของหมู่บ้านและชุมชน
(SML)

ข้อ ๖  ให้คณะอนุกรรมการมีอำนาจพิจารณากลั่นกรองอนุมัติโครงการและงบประมาณให้เป็นไปตามหลักเกณฑ์
กับทั้งมีอำนาจออกประกาศหลักเกณฑ์ เงื่อนไข และวิธีการ เพื่อการดำเนินการให้เป็นไปตามระเบียบนี้

หมวด ๒
การขอรับการจัดสรรงบประมาณ

ข้อ ๗  หมู่บ้านหรือชุมชนที่มีความประสงค์จะขอรับการจัดสรรงบประมาณตามโครงการพัฒนาศักยภาพของหมู่บ้านและชุมชน
(SML) ต้องเป็นชุมชนที่จัดตั้งขึ้นก่อน วันที่ ๑ มกราคม ของปีงบประมาณที่มีการจัดสรรงบประมาณตามประกาศของจังหวัดกรุงเทพมหานครและเทศบาล
และตามการรับรองของกรมการปกครอง

ข้อ ๘  โครงการต้องส่งเสริมการมีส่วนร่วมและกระบวนการเรียนรู้ของหมู่บ้านและชุมชน
มีความยั่งยืน มีผลวัดได้และผลลัพธ์ควรมีต่อเนื่องไม่สิ้นสุดในครั้งเดียว
และต้องเข้าหลักเกณฑ์ข้อหนึ่งข้อใดดังนี้
(๑) เป็นโครงการที่แก้ไขปัญหาความยากจนที่มุ่งพัฒนาเศรษฐกิจฐานราก
(๒) เป็นโครงการที่เพิ่มศักยภาพการหารายได้ ลดรายจ่าย
สร้างโอกาสในอาชีพอย่างยั่งยืน
(๓) เป็นโครงการที่มุ่งแก้ไขปัญหาของหมู่บ้านและชุมชนด้วยตนเอง
(๔) เป็นโครงการที่ก่อให้เกิดรายได้อย่างยั่งยืน
(๕) เป็นโครงการเพื่อพัฒนาสินทรัพย์ของหมู่บ้านและชุมชน
(๖)
เป็นโครงการเพื่อการอนุรักษ์และรักษาทรัพยากรธรรมชาติและสิ่งแวดล้อมของหมู่บ้านและชุมชน
(๗) เป็นโครงการเพื่อการเชื่อมโยงทรัพยากรของรัฐ ท้องถิ่น และจังหวัด
ทั้งนี้ให้เด็กที่มีอายุตั้งแต่ ๑๕ ปีขึ้นไป
มีสิทธิออกเสียงเสนอโครงการ

ข้อ ๙  โครงการที่เสนอขอรับการจัดสรรงบประมาณ
หมู่บ้านหรือชุมชนสามารถร่วมลงทุนกับหมู่บ้านหรือชุมชนใกล้เคียง
หรือองค์กรภาครัฐและเอกชนในพื้นที่หรือนอกพื้นที่ได้
เพื่อสนับสนุนและส่งเสริมให้หมู่บ้านหรือชุมชนให้มีส่วนร่วมในการพัฒนาชุมชนของตนเอง

ข้อ ๑๐  โครงการอย่างน้อยต้องมีรายการ ดังต่อไปนี้
(๑) ชื่อหมู่บ้านหรือชุมชน
(๒) รายชื่อคณะผู้รับผิดชอบการดำเนินโครงการ
(๓) วัตถุประสงค์และเป้าหมายโครงการ
(๔) วงเงินงบประมาณการดำเนินโครงการ
(๕) วิธีการและขั้นตอนการดำเนินการตามโครงการ
(๖) ระยะเวลาการดำเนินการตามโครงการ
(๗) ผลที่คาดว่าจะได้รับ

หมวด ๓
ขั้นตอนการดำเนินการเพื่อขอรับการจัดสรรงบประมาณ

ข้อ ๑๑  คณะกรรมการกองทุนหมู่บ้านจะต้องจัดให้มีการประชุมประชาคมเพื่อคัดเลือกกรรมการโครงการหมู่บ้านและชุมชน
และคัดเลือกโครงการ รวมทั้งพิจารณาหลักเกณฑ์ตามหมวด ๒ โดยใช้กระบวนการมีส่วนร่วมของประชาชนในหมู่บ้านหรือชุมชนตามแนวทาง
ที่กำหนดในคู่มือการบริหารจัดการโครงการพัฒนาศักยภาพของหมู่บ้านและชุมชน (SML) เมื่อได้ดำเนินการเสร็จแล้วให้ประธานกรรมการโครงการหมู่บ้านและชุมชนเสนอชื่อหมู่บ้านหรือชุมชน
พร้อมด้วยเอกสารรายงานการประชุมประชาคม รายชื่อผู้เข้าร่วมประชุม
และโครงการต่อนายอำเภอหรือผู้อำนวยการเขตหรือนายกเทศมนตรี ภายใน ๕
วันทำการนับแต่วันได้ประชุมประชาคมเสร็จ  ทั้งนี้ หมู่บ้านหรือชุมชนจะเสนอโครงการได้ไม่เกิน
๒ โครงการ โดยอยู่ภายใต้กรอบวงเงินงบประมาณไม่เกินเกณฑ์การจัดสรรงบประมาณ ตามข้อ
๑๖
หากคณะกรรมการกองทุนหมู่บ้านไม่สามารถจัดประชุมประชาคมได้
ให้ผู้ใหญ่บ้านหรือประธานชุมชนเป็นผู้จัดประชุมประชาคมและดำเนินการตามวรรคหนึ่ง
ในการประชุมประชาคม ให้มีผู้แทนของอำเภอ
หรือเขตหรือเทศบาลเข้าร่วมประชุมเป็นผู้สังเกตการณ์
และให้คำแนะนำความเป็นไปได้ของโครงการในเบื้องต้น

ข้อ ๑๒  เมื่อนายอำเภอหรือผู้อำนวยการเขตหรือนายกเทศมนตรีได้รับแจ้งรายชื่อหมู่บ้านหรือชุมชนพร้อมด้วยเอกสารแล้ว
ให้นายอำเภอหรือผู้อำนวยการเขตหรือนายกเทศมนตรี ดำเนินการดังนี้
(๑) ลงนามรับรองเอกสารรายงานการประชุมประชาคม
การจัดทำโครงการโดยประชาคม และรับรองการแต่งตั้งคณะกรรมการโครงการหมู่บ้านและชุมชนให้แล้วเสร็จภายใน
๓ วันทำการ
(๒)
จัดส่งรายชื่อหมู่บ้านหรือชุมชนและสรุปโครงการที่เสนอขอรับการจัดสรรงบประมาณตามโครงการอย่างย่อ
พร้อมเอกสารไปยังสำนักงานภายใน ๕ วันทำการ พร้อมแจ้งจังหวัดหรือกรุงเทพมหานคร
และกระทรวงมหาดไทยเพื่อบันทึกลงฐานข้อมูล
(๓) เมื่อสำนักงานได้รับแจ้งรายชื่อหมู่บ้านหรือชุมชน
พร้อมเอกสารแล้วให้จัดประชุมคณะอนุกรรมการเพื่อพิจารณากลั่นกรองอนุมัติโครงการและงบประมาณให้เป็นไปตามหลักเกณฑ์ที่กำหนดไว้โดยไม่ชักช้า
และให้ประธานอนุกรรมการหรือผู้ที่ประธานอนุกรรมการมอบหมาย
ลงนามรับรองสรุปโครงการที่ได้รับพร้อมรายละเอียด
บัญชีเงินฝากของชุมชนเพื่อให้สำนักงานดำเนินการโอนเงินงบประมาณเข้าบัญชีหมู่บ้านหรือชุมชนต่อไป
เพื่อให้การดำเนินงานเป็นไปตามวัตถุประสงค์ ให้เครือข่ายกองทุนหมู่บ้านทุกระดับ
และสำนักงานกองทุนหมู่บ้านและชุมชนเมืองแห่งชาติสาขา
เป็นผู้ติดตามและประสานการดำเนินงานตามระเบียบนี้

ข้อ ๑๓  การเปลี่ยนแปลงโครงการ
หรือการเพิ่มเติมโครงการให้เป็นอำนาจพิจารณาของคณะอนุกรรมการ โดยคำนึงถึงเหตุผล
ความจำเป็น วัตถุประสงค์ และเป้าหมาย

หมวด ๔
การจัดสรรงบประมาณให้แก่หมู่บ้านหรือชุมชน

ข้อ ๑๔  เมื่อสำนักงานได้รับเอกสารตามข้อ ๑๒ (๓)
แล้วให้ดำเนินการโอนเงินงบประมาณให้แก่หมู่บ้านหรือชุมชนให้แล้วเสร็จภายใน ๑๕
วันทำการนับแต่วันที่ได้รับเรื่องและให้แจ้งอำเภอหรือเขตหรือเทศบาลหรือหน่วยงานที่เกี่ยวข้องทราบผลการดำเนินการ
เพื่อจะได้ดำเนินการในส่วนที่เกี่ยวข้อง พร้อมกันนี้ให้สรุปเสนอคณะกรรมการกองทุนหมู่บ้านและชุมชนเมืองแห่งชาติ
เพื่อรับทราบผลการดำเนินการในภาพรวม

ข้อ ๑๕  ในกรณีที่หมู่บ้านหรือชุมชนไม่ได้รับการอนุมัติโครงการและงบประมาณอันเนื่องมาจากเหตุใดก็ตาม
ให้คณะอนุกรรมการชี้แจงให้หมู่บ้านหรือชุมชนทราบ เพื่อแก้ไขให้ถูกต้องต่อไป

ข้อ ๑๖  การจัดสรรงบประมาณตามโครงการพัฒนาศักยภาพของหมู่บ้านและชุมชน
(SML) จะจัดสรรโดยยึดหลักความเป็นจริงตามจำนวนประชากรตามทะเบียนราษฎร์ของหมู่บ้านหรือชุมชนที่ได้รับแจ้งจากกรมการปกครอง
กระทรวงมหาดไทย กรุงเทพมหานครและเทศบาลตามหลักเกณฑ์ดังนี้
(๑) หมู่บ้านหรือชุมชนที่มีประชากรไม่เกิน ๕๐๐ คน
ได้รับการจัดสรรงบประมาณ ๓๐๐,๐๐๐ บาท (สามแสนบาทถ้วน)
(๒) หมู่บ้านหรือชุมชนที่มีจำนวนประชากรตั้งแต่ ๕๐๑ คน ขึ้นไป
แต่ไม่เกิน ๑,๐๐๐ คน ได้รับการจัดสรรงบประมาณ จำนวน ๔๐๐,๐๐๐ บาท (สี่แสนบาทถ้วน)
(๓) หมู่บ้านหรือชุมชนที่มีประชากรตั้งแต่ ๑,๐๐๑ คน ขึ้นไป ได้รับการจัดสรรงบประมาณ ๕๐๐,๐๐๐ บาท
(ห้าแสนบาทถ้วน)
การจัดสรรงบประมาณตามวัตถุประสงค์ของโครงการที่นอกเหนือจากหลักเกณฑ์ข้างต้นให้สามารถดำเนินการได้ตามหลักเกณฑ์
เงื่อนไข และวิธีการที่คณะอนุกรรมการกำหนด

ข้อ ๑๗  การอนุมัติโครงการและจัดสรรงบประมาณตามโครงการพัฒนาศักยภาพของหมู่บ้านและชุมชน
(SML) จะจัดสรรตามลำดับก่อนหลังตามที่คณะอนุกรรมการได้รับเอกสารจากนายอำเภอ หรือผู้อำนวยการเขต
หรือนายกเทศมนตรี ซึ่งผ่านการตรวจสอบความถูกต้องเป็นที่เรียบร้อยแล้ว

ข้อ ๑๘  หมู่บ้านหรือชุมชนสามารถเริ่มต้นดำเนินโครงการได้เมื่อได้รับการจัดสรรเงินงบประมาณ
เข้าบัญชีเงินฝากธนาคารของหมู่บ้านหรือชุมชนแล้วเท่านั้น
กรณีมีการจัดสรรเงินงบประมาณเข้าบัญชีเงินฝากธนาคารของหมู่บ้านหรือชุมชนไม่ตรงตามหลักเกณฑ์ในข้อ
๑๖
ให้ประธานกรรมการโครงการหมู่บ้านและชุมชนมีหน้าที่แจ้งนายอำเภอหรือผู้อำนวยการเขตหรือนายกเทศมนตรีทราบ
เพื่อประสานงานอำเภอหรือเขตหรือเทศบาล หากอำเภอหรือเขตหรือเทศบาล
ตรวจพบเองในภายหลังให้ดำเนินการตามข้อเท็จจริง พร้อมสำเนาแจ้งสำนักงานทราบ
สำหรับเงินงบประมาณที่หมู่บ้านหรือชุมชนได้รับการจัดสรร
และดอกเบี้ยเงินฝากธนาคารในบัญชีเงินฝากธนาคารของหมู่บ้านหรือชุมชน
ตามโครงการพัฒนาศักยภาพของหมู่บ้านและชุมชน (SML) รายได้ที่เป็นส่วนเพิ่มจากการนำเงินงบประมาณที่ได้รับการจัดสรรตามเกณฑ์ไปลงทุน
ลิขสิทธิ์ในสังหาริมทรัพย์ อสังหาริมทรัพย์
และทรัพย์สินสืบเนื่องที่เกิดจากการนำเงินงบประมาณที่ได้รับจัดสรรตามโครงการพัฒนาศักยภาพของหมู่บ้านและชุมชน
(SML) ไปดำเนินการ
ให้ขึ้นทะเบียนเป็นกรรมสิทธิ์ของหมู่บ้านหรือชุมชน
เพื่อนำไปบริหารจัดการเพื่อประโยชน์ของส่วนรวม

หมวด ๕
การดำเนินงานของหมู่บ้านหรือชุมชน

ข้อ ๑๙  ให้คณะกรรมการกองทุนหมู่บ้านจัดประชุมประชาคมเพื่อคัดเลือกคณะกรรมการโครงการหมู่บ้านและชุมชน
จำนวน ๙ ถึง ๑๕ คน ประกอบด้วย ประธาน รองประธาน เลขานุการ ผู้ช่วยเลขานุการ
เหรัญญิก ผู้ช่วยเหรัญญิก ปฏิคม ผู้ตรวจสอบ และประชาสัมพันธ์
โดยมีอำนาจหน้าที่ตามที่กำหนดไว้ในคู่มือการบริหารจัดการโครงการพัฒนาศักยภาพของหมู่บ้านและชุมชน
(SML)
การประชุมประชาคมต้องมีผู้แทนครัวเรือนที่อาศัยอยู่จริง
และมีอายุตั้งแต่ ๑๕ ปีขึ้นไป ครัวเรือนละ ๑ คน เข้าร่วมประชุมไม่น้อยกว่าร้อยละ
๕๐ ของจำนวนครัวเรือนทั้งหมดของหมู่บ้านหรือชุมชนนั้น
จึงถือว่าครบองค์ประชุมและให้ถือมติตามเสียงข้างมาก
หากไม่สามารถจัดประชุมประชาคมได้ตามหลักเกณฑ์ในวรรคสอง
ให้คณะอนุกรรมการกำหนดหลักเกณฑ์ เงื่อนไข
และวิธีการเพื่อให้สามารถจัดประชุมประชาคมได้
ให้ประธานกรรมการโครงการหมู่บ้านและชุมชนทำหน้าที่ประธานการประชุมประชาคมเพื่อคัดเลือกโครงการเสนอขอรับการจัดสรรงบประมาณตามโครงการพัฒนาศักยภาพของหมู่บ้านและชุมชน
(SML)

ข้อ ๒๐  การนำเงินงบประมาณตามโครงการพัฒนาศักยภาพของหมู่บ้านและชุมชน
(SML) ไปใช้เป็นเงินทุนให้ประชาชนกู้ยืม
หรือเพื่อประโยชน์ส่วนบุคคลจะกระทำมิได้
โดยโครงการต้องบริหารจัดการด้วยความโปร่งใส และสามารถตรวจสอบได้ทุกขั้นตอน

ข้อ ๒๑  การประชุมคณะกรรมการโครงการหมู่บ้านและชุมชนต้องมีกรรมการเข้าร่วมประชุมเกินกึ่งหนึ่งจึงถือว่าครบองค์ประชุม
และให้ถือมติตามเสียงข้างมาก โดยให้กรรมการหนึ่งคนมีหนึ่งเสียง หากจำนวนเสียงที่ลงมติเท่ากัน
ให้ประธานกรรมการโครงการหมู่บ้านและชุมชนมีสิทธิลงคะแนนเสียงเพิ่มอีกหนึ่งเสียง
ในการดำเนินการตามข้อ ๑๙
ให้คณะกรรมการโครงการหมู่บ้านและชุมชนแต่งตั้งคณะผู้รับผิดชอบจำนวน ๔ คณะ
และกำกับดูแลให้คณะผู้รับผิดชอบดำเนินการตามคู่มือการบริหารจัดการโครงการพัฒนาศักยภาพของหมู่บ้านและชุมชน
(SML)
คณะผู้รับผิดชอบ มีดังนี้
(๑) ผู้รับผิดชอบการเบิกจ่ายเงินและจัดทำบัญชี จำนวน ๓ คน
(๒) ผู้รับผิดชอบการดำเนินโครงการ จำนวน ๓ คน
(๓) ผู้รับผิดชอบการจัดซื้อจัดจ้าง จำนวน ๓ คน
(๔) ผู้รับผิดชอบการตรวจสอบและประเมินโครงการจำนวน ๓ คน

หมวด ๖
การบริหารจัดการโครงการ

ข้อ ๒๒  ให้สำนักงานจัดทำคู่มือการบริหารจัดการโครงการพัฒนาศักยภาพของหมู่บ้านและชุมชน
(SML) เพื่อให้หน่วยงานที่เกี่ยวข้อง หมู่บ้านหรือชุมชนถือปฏิบัติให้เป็นไปตามแบบมาตรฐานเดียวกัน

ข้อ ๒๓  กรณีมีผู้ร้องเรียนหรือตรวจสอบพบว่า
หมู่บ้านหรือชุมชนมีการบริหารจัดการไม่โปร่งใส
โดยดำเนินโครงการขัดต่อแนวทางการดำเนินงานตามโครงการพัฒนาศักยภาพของหมู่บ้านและชุมชน
(SML) หรือโดยไม่ชอบด้วยกฎหมาย หรือกระทำการอื่นใดที่อาจก่อให้เกิดความเสียหายต่อประโยชน์ส่วนรวมของประชาชนในหมู่บ้านหรือชุมชน
ให้อำเภอหรือเขตหรือเทศบาล แล้วแต่กรณี ส่งเรื่องหรือรายงานต่อสำนักงาน
เมื่อพิจารณาแล้วเห็นว่ามีมูลเพียงพอ
ให้มีหนังสือแจ้งธนาคารระงับการเบิกจ่ายเงินงบประมาณในบัญชี เงินฝากธนาคารหรือระงับการใช้จ่ายเงินงบประมาณที่เบิกจ่ายออกจากบัญชีเงินฝากของหมู่บ้านและชุมชนไว้เป็นการชั่วคราว
จนกว่าจะมีการตรวจสอบข้อเท็จจริงแล้วเสร็จ จึงจะให้ดำเนินการบริหารจัดการเงินงบประมาณตามโครงการที่ได้รับอนุมัติได้ตามปกติ
หรือเรียกเงินงบประมาณคืนทั้งหมดหรือบางส่วนรวมดอกผล แล้วแต่กรณี

ข้อ ๒๔  เพื่อให้ได้ข้อเท็จจริงที่ถูกต้อง
ให้สำนักงานประสานหรือขอความร่วมมือจากนายอำเภอหรือผู้อำนวยการเขต
หรือนายกเทศมนตรี แล้วแต่กรณี
ในการตรวจสอบข้อเท็จจริงก่อนดำเนินการในส่วนที่เกี่ยวข้องต่อไป
เมื่อสำนักงานพิจารณาผลการตรวจสอบข้อเท็จจริงแล้วเห็นว่าเป็นการกระทำผิดทางอาญา
ให้กองทุนหมู่บ้านและชุมชนเมืองแห่งชาติ
พิจารณามอบอำนาจให้นายอำเภอหรือผู้อำนวยการเขตหรือนายกเทศมนตรี
เป็นผู้ร้องทุกข์กล่าวโทษกับผู้กระทำความผิดต่อไปก็ได้

ข้อ ๒๕  เมื่อเกิดกรณีตามข้อ
๒๓ กองทุนหมู่บ้านและชุมชนเมืองแห่งชาติในฐานะหน่วยงานหลักรับผิดชอบการดำเนินโครงการพัฒนาศักยภาพของหมู่บ้านและชุมชน
(SML) มีอำนาจในการสั่งให้หมู่บ้านหรือชุมชน
หรือคณะกรรมการโครงการหมู่บ้านและชุมชนที่ได้รับการจัดสรรงบประมาณ คืนเงินทั้งหมดหรือบางส่วนให้กองทุนหมู่บ้านและชุมชนเมืองแห่งชาติ

หมวด ๗
การแจ้งผู้มีสิทธิในการเบิกจ่ายเงินจากบัญชีเงินฝากธนาคารของหมู่บ้านหรือชุมชน

ข้อ ๒๖  ให้คณะผู้รับผิดชอบในการเบิกจ่ายเงินและจัดทำบัญชี
ไปติดต่อกับธนาคารสำนักงานสาขาในพื้นที่
เพื่อดำเนินการเปิดบัญชีและให้ตัวอย่างลายมือชื่อของคณะผู้รับผิดชอบในการเบิกจ่ายเงินและจัดทำบัญชีและกำหนดเงื่อนไขในการถอน
ให้ ๓ คนลงลายมือชื่อร่วมกันจึงมีอำนาจเบิกถอนเงินได้ จากบัญชีเงินฝากธนาคารของหมู่บ้านหรือชุมชน  ทั้งนี้
ตามเงื่อนไขที่กำหนดไว้การบริหารจัดการโครงการพัฒนาศักยภาพของหมู่บ้านและชุมชน (SML) เท่านั้น

ข้อ ๒๗  การเปิดบัญชีเงินฝากธนาคารหมู่บ้านหรือชุมชน
ให้คณะผู้รับผิดชอบมีข้อตกลงกับธนาคาร
ในการสละสิทธิเรียกร้องและให้สิทธิกองทุนหมู่บ้านและชุมชนเมืองแห่งชาติ
มีอำนาจในการแจ้งระงับ การเบิกจ่ายเงินบัญชีเงินฝากดังกล่าวได้

ข้อ ๒๘  การเบิกเงินจากบัญชีเงินฝากธนาคารของหมู่บ้านหรือชุมชน
ให้คณะผู้รับผิดชอบในการเบิกจ่ายเงินและจัดทำบัญชี ๓ คน
เป็นผู้ดำเนินการเบิกจ่ายเงิน เมื่อดำเนินโครงการเสร็จสิ้นแล้ว โดยหลักฐานการเบิกจ่ายเงิน
ประกอบด้วย
(๑) สำเนาโครงการที่ได้รับการอนุมัติ
บัตรประจำตัวประชาชนของคณะผู้รับผิดชอบ และใบเบิกเงินของธนาคาร
(๒)
สำเนาใบสำคัญรับเงินพร้อมทั้งสำเนาบัตรประจำตัวประชาชนของผู้จำหน่าย
หรือสำเนาใบส่งของ หรือสำเนาใบเสร็จรับเงิน
โดยนำหลักฐานตามข้อนี้เสนอต่อธนาคารสำนักงานสาขาในพื้นที่และเบิกจ่ายเงินให้เสร็จสิ้นภายใน
๑ วัน และให้ธนาคารสำนักงานใหญ่รายงานผลการเบิกจ่ายเงินจากบัญชีเงินฝากธนาคารของหมู่บ้านหรือชุมชนให้สำนักงานทราบเป็นประจำทุกเดือน
หรือทุกครั้งที่ได้รับการประสานจากสำนักงาน

ข้อ ๒๙  การเปลี่ยนแปลงผู้รับผิดชอบในการเบิกจ่ายเงินและจัดทำบัญชีของหมู่บ้านหรือชุมชนคนใหม่ตามข้อ
๒๑ วรรคสาม (๑) ไม่ว่ากรณีใด ๆ ต้องได้รับฉันทามติจากที่ประชุมประชาคมของหมู่บ้านหรือชุมชน
และเมื่อได้รับฉันทามติแล้วให้นำหลักฐานที่ได้รับการรับรองจากนายอำเภอหรือผู้อำนวยการเขตหรือนายกเทศมนตรีไปแสดง
และเปลี่ยนลายมือชื่อกับธนาคารพร้อมกับผู้รับผิดชอบในการเบิกจ่ายเงินและจัดทำบัญชีของหมู่บ้านหรือชุมชนคนเดิมหรือหลักฐานที่แสดงการเปลี่ยนแปลงจากคนเดิมและแจ้งจังหวัดหรือกรุงเทพมหานครทราบ

หมวด ๘
การใช้จ่ายเงินโครงการพัฒนาศักยภาพของหมู่บ้านและชุมชน
(SML)

ข้อ ๓๐  เงินงบประมาณสำหรับใช้เพื่อการบริหารจัดการโครงการพัฒนาศักยภาพของหมู่บ้านและชุมชน
(SML) ให้เบิกจ่ายจากเงินที่กองทุนหมู่บ้านและชุมชนเมืองแห่งชาติ
ได้รับการจัดสรรจากรัฐบาลเพื่อดำเนินงานโครงการพัฒนาศักยภาพของหมู่บ้านและชุมชน (SML)

ข้อ ๓๑  ค่าใช้จ่ายที่สามารถใช้จ่ายได้ตามระเบียบนี้
หมายรวมถึง ค่าใช้จ่ายสำหรับการดำเนินงานตามโครงการพัฒนาศักยภาพของหมู่บ้านและชุมชน
(SML) ค่าใช้จ่ายสำหรับสนับสนุนให้กับหมู่บ้านหรือชุมชน และค่าใช้จ่ายอื่น ๆ
ตามวัตถุประสงค์ของโครงการ
ค่าใช้จ่ายสำหรับสนับสนุนให้กับหมู่บ้านและชุมชน
ให้เบิกจ่ายตามมติของคณะอนุกรรมการ ส่วนค่าใช้จ่ายสำหรับการดำเนินงานตามโครงการพัฒนาศักยภาพของหมู่บ้านและชุมชน
(SML) และค่าใช้จ่ายอื่น ๆ
ตามวัตถุประสงค์ของโครงการให้เป็นอำนาจของผู้อำนวยการในการอนุมัติและสั่งจ่ายตามระเบียบคณะกรรมการกองทุนหมู่บ้านและชุมชนเมืองแห่งชาติ
ว่าด้วยการเงิน การบัญชี และงบประมาณ พ.ศ. ๒๕๔๙ และแก้ไขเพิ่มเติม โดยอนุโลม

ข้อ ๓๒  เมื่อหมู่บ้านหรือชุมชนได้รับการจัดสรรงบประมาณตามหลักเกณฑ์แล้ว
ให้คณะทำงานของหมู่บ้านหรือชุมชน
บริหารจัดการเงินงบประมาณตามที่ได้รับจัดสรรโดยโปร่งใส ประหยัด และมีประสิทธิภาพ
ตามหลักเกณฑ์ที่ที่ประชุมประชาคมของหมู่บ้านหรือชุมชนได้มีฉันทามติ โดยต้องไม่ขัดต่อกฎหมาย
และหลักเกณฑ์ตามที่คณะอนุกรรมการกำหนด

ข้อ ๓๓  ให้ใช้หนังสือขออนุมัติเบิกจ่ายเงินเป็นหลักฐานในการจ่ายเงินและลงบัญชี
โดยให้ถือปฏิบัติตามระเบียบฯ ข้อ ๓๑ วรรคสอง

หมวด ๙
การลงทะเบียนทรัพย์สิน

ข้อ ๓๔  เมื่อหมู่บ้านหรือชุมชนได้ดำเนินโครงการแล้วเสร็จ
ให้ขึ้นทะเบียนทรัพย์สินเป็นบัญชีของหมู่บ้านหรือชุมชน
และแจ้งให้อำเภอหรือเขตหรือเทศบาลทราบ เพื่อออกหนังสือรับรองสิทธิ และให้แจ้งให้คณะกรรมการหมู่บ้าน
และคณะกรรมการกองทุนหมู่บ้านทราบ

หมวด ๑๐
การรายงานผลการดำเนินงาน

ข้อ ๓๕  เมื่อหมู่บ้านหรือชุมชนดำเนินโครงการครบ ๖
เดือน หรือ ๑ ปีนับถัดจากวันที่ได้รับจัดสรรงบประมาณ
คณะกรรมการโครงการหมู่บ้านหรือชุมชนจะต้องจัดทำสรุปผลการดำเนินโครงการเพื่อแสดงให้เห็นถึงผลการดำเนินงาน
และปิดประกาศให้ประชาชนในหมู่บ้านหรือชุมชนทราบโดยทั่วกัน เป็นเวลาไม่น้อยกว่า ๑๕
วัน และแจ้งให้นายอำเภอหรือผู้อำนวยการเขตหรือนายกเทศมนตรีทราบภายใน ๕ วันทำการ
นับแต่วันที่ปิดประกาศ

ข้อ ๓๖  ให้นายอำเภอหรือผู้อำนวยการเขตหรือนายกเทศมนตรีแต่งตั้งคณะกรรมการตรวจสอบติดตามประเมินผลระดับอำเภอหรือเขตหรือเทศบาล
ซึ่งประกอบด้วยผู้แทนอำเภอหรือเขตหรือเทศบาล ผู้แทน สทบ. สาขา ผู้แทนธนาคาร
ผู้แทนองค์กรปกครองส่วนท้องถิ่น ผู้แทนเครือข่ายกองทุนหมู่บ้านและชุมชนเมือง
ผู้แทนภาคเอกชน กำนัน ผู้ใหญ่บ้านหรือประธานชุมชน
และบุคคลที่นายอำเภอหรือผู้อำนวยการเขตหรือนายกเทศมนตรีเห็นสมควร
ทำหน้าที่ตรวจสอบติดตามและประเมินโครงการ ตามแบบที่กำหนดหรือรายงานให้นายอำเภอหรือผู้อำนวยการเขตหรือนายกเทศมนตรีทราบเพื่อเสนอประธานอนุกรรมการต่อไป
รวมทั้งรายงานให้สำนักงานทราบ ทั้งนี้ให้ดำเนินการให้แล้วเสร็จภายใน ๓๐ วันทำการ
นับแต่วันครบกำหนดตามข้อ ๓๕

ประกาศ
ณ วันที่ ๗ พฤศจิกายน พ.ศ. ๒๕๕๔
กิตติรัตน์
 ณ ระนอง
ประธานกรรมการกองทุนหมู่บ้านและชุมชนเมืองแห่งชาติ

ปริยานุช/ผู้จัดทำ
๒ ธันวาคม ๒๕๕๔

ปณตภร/ผู้ตรวจ
๑๑ ธันวาคม
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๔๕ ง/หน้า ๒๙/๓๐ พฤศจิกายน ๒๕๕๔